Мастэрс_2013_(снукер)
Ніл Робертсан — Дзін Цзюньхуэй
Дзеючы пераможца Мастэрс Ніл Робертсан хутка ўвайшоў у паядынак і, пачаўшы атаку бліскучым дальнім ударам, набраў 20 балаў, але памыліўся пры выкананні планта, пасля чаго Дзін выдатна зрэзаў чырвоны шар у вуглавую лузу, але біток упаў у сярэднюю лузу, і лік стаў 24:0 на карысць аўстралійца. Пасля адыгрышаў Ніл атрымаў шанец, зноў забіўшы дальні чырвоны, і аформіў пераможны брэйк у 76 ачкоў. Адразу пасля стартавага ўдару Робертсана ў другой партыі кітаец спрабаваў забіць дальні шар, але дапусціў памылку, дазволіўшы апаненту пачаць атаку, выканаўшы паспяховы зваротны дальні ўдар. Пяты нумар рэйтынгу набраў 17 балаў, але памыліўся на чорным, які стаяў на пачатковым месцы, а пазней яго праціўнік атрымаў пазіцыю для атакі і зрабіў серыю ў 34 балы, пасля чаго памыліўся пры выхадзе на чырвоны і не забіў складаны шар у дальні вугал. Ніл Робертсан лепей адыгрываўся і майстарскімі ўдарамі забіваў дальнія шары, а пры ліку 35:38 забіў перадапошні чырвоны цудоўным даблам у вуглавую лузу і зачысціў стол да чорнага шара, адарваўшыся ад апанента на два фрэймы. У пачатку трэцяй партыі аўстраліец забіў чырвоны шар, пасля чаго паставіў снукер за руды, а яго праціўнік тры разы памыляўся пры выхадзе з яго, аддаўшы Нілу 15 балаў, аднак з чацвёртай спробы выйшаў з снукера, але пакінуў апаненту шанец на атаку. Робертсан забіў чырвоны і сіні шары, але не здолеў выйсці на наступны чырвоны, быў вымушаны адыгрывацца і пакінуў чырвоны побач з бліжняй лузай, пасля чаго азіят забіў дальні шар, пачаўшы атаку, і аформіў першы соценны брэйк на турніры — 103. Пасля пазіцыйнай барацьбы ў пачатку наступнага фрэйма Ніл Робертсан спрабаваў забіць дальні шар, але недарэзаў і пакінуў яго каля лузы, што дазволіла Дзіну пачаць атаку і зрабіць лік 54:0 на сваю карысць. Пасля гэтага Ніл здолеў скараціць адставанне да ліку 11:54, але памыліўся на жоўтым шары і пакінуў праціўніку перадапошні чырвоны шар, які стаў фрэйм-болам для кітайскага снукерыста, які такім чынам зраўняў лік у матчы да перапынку — 2:2. У пятай партыі Дзін Цзюньхуэй забіў дальні чырвоны шар, але памыліўся пры адыгрышы на чорным, бо біток стукнуўся ў губку сярэдняй лузы, і дазволіў аўстралійскаму гульцу пачаць серыю. Робертсан выканаў брэйк у 46 балаў, пасля чаго памыліўся пры выхадзе і быў вымушаны адыгрывацца, але пазней зноў забіў дальні чырвоны і выканаў пераможны падыход у 24 ачкі, пакінуўшы 43 балы на стале. У шостым фрэйме падчас тактычнай барацьбы Ніл прамазаў па чырвонаму шару і забіў чорны, які стаяў каля лузы, атрымаўшы фол і дазволіўшы пачаць атаку кітайцу, які выканаў клірэнс і адначасова свой другі сэнчуры, 127 ачкоў, і зноў зраўняў лік у матчы — 3:3. Пасля доўгага пачатку сёмай партыі, які складаўся з адыгрышаў і кароткіх падыходаў, якія завяршаліся памылкамі, Дзін зрабіў серыю ў 20 балаў, павёўшы ў ліку 27:4, але памяліўся на нескладаным чырвоным шары, а пазней яго апанент скараціў адставанне да 25:27 пры чатырох чырвоных шарах на стале пасля некалькіх забітых шароў і дзвюх выпадковых памылак азіяцкага снукерыста, калі пасля ўдараў біток падаў у лузу. Пры гэтым ліку Цзюньхуэй смела пайшоў на атаку і забіў дальні чырвоны шар, пасля чаго завяршыў партыю, якая доўжылася больш за 30 хвілін, пераможным брэйкам у 42 балы і ўпершыню ў паядынку выйшаў наперад — 4:3. У пачатку восьмага фрэйма кітаец забіў дальні чыровны шар, пасля чаго паставіў снукер, які прынёс яму 8 штрафных балаў і магчымасць павесці атаку пасля трэцяй спробы Ніла Робертсана выйсці з снукера. Ён набраў 15 ачкоў, зрабіўшы лік 24:0, але памыліўся пры гульне сіняга ў дальні вугал, дазволіўшы апаненту пачаць зваротную серыю, аднак аўстраліец забіў чырвоны шар і адразу памыліўся на дальнім чорным, вярнуўшы пазіцыю Дзіну, які аформіў пераможны брэйк у 54 балы, і лік у матчы стаў 5:3 на яго карысць. Такім чынам, пераможца Мастэрс 2011 года выйграў тры партыі запар, а яго праціўнік сумеў набраць толькі 26 ачкоў у трох апошніх фрэймах. 25-гадовы снукерыст з Азіі пайшоў на атаку ў пачатку дзявятага фрэйма, але памыліўся на дальнім чырвоным шары і пакінуў пазіцыю для серыі Нілу, які выканаў свой першы соценны брэйк у матчы, 100 балаў, скараціўшы адставанне да адной партыі. 30-гадовы аўстраліец пачаў серыю ў дзясятым фрэйме, забіўшы складаны чырвоны ў сярэднюю лузу, але пасля забітага чорнага і другога чырвонага памыліўся пры гульне чорнага і аддаў атаку свайму апаненту. Дзін Цзюньхуэй, які з-за сваёй няўдалай гульні ў пачатку сезона, быў пасеяны на Мастэрс толькі пад 10-м нумарам, вёў брэйк і набліжаўся да перамогі, але пры ліку 50:9 пасля ўдару па сінім шары няўдала выканаў спліт і, не выйшаўшы на чырвоны, быў вымушаны адыгрывацца, а пазней дзеючы чэмпіён Мастэрс пачаў атаку і ў цудоўным стылі зачысціў стол да апошняга чорнага, выканаўшы пераможную серыю ў 62 ачкі і перавёўшы паядынак у вырашальную партыю — 5:5. У вырашальнай партыі Цзюньхуэй няўдала выканаў стартавы ўдар і пакінуў свайму апаненту просты чырвоны шар у сярэднюю лузу. Ніл забіў гэты шар, пасля чаго правёў выдатную серыю ў 90 балаў, выкрыкнуўшы фразу «You beauty!» пасля забітага фрэйм-бола, і перамог у матчы з лікам 6:5, пакінуўшы за сабой тры апошнія фрэймы. Такім чынам, пераможца розыгрышу 2012 года зрабіў першы крок да абароны свайго тытула і ў пяты раз у кар'еры (у трэці раз запар) выйшаў у чвэрцьфінал Мастэрс, дзе патрапіў на пераможцу матча паміж Маркам Аленам і Маркам Дэвісам.